WGE ซิลลิ่ง! ลุยผุด “โรงงานพรีแคสฯ” รับอุตสาหกรรมก่อสร้างฟื้น-ลุ้น Q2 โตต่อ
WGE ซิลลิ่ง! ลุยผุด “โรงงานพรีแคสฯ” รับอุตสาหกรรมก่อสร้างฟื้น-จับตางบไตรมาส 2/65 โตต่อ พร้อมรุกประมูลงานภาครัฐและเอกชนกว่า 8 พันล้าน คาดดันผลงานปีนี้เติบโตโดดเด่น
WGE ซิลลิ่ง! ลุยผุด “โรงงานพรีแคสฯ” รับอุตสาหกรรมก่อสร้างฟื้น-จับตางบ Q2/65 โตต่อ พร้อมรุกประมูลงานใหม่กว่า 8 พันล้าน
18 ก.ค. 2565

ผู้สื่อข่าวรายงานว่า วันนี้(18 ก.ค.65) ราคาหุ้นบริษัท เวล เกรด เอ็นจิเนียริ่ง จำกัด (มหาชน) หรือ WGE ณ เวลา 16:13 น. อยู่ที่ระดับ 1.91 บาท เพิ่มขึ้น 0.44 บาท หรือ 29.93% โดยทำจุดสูงสุดของวัน(Ceiling) ที่ระดับ 1.91บาท และทำจุดต่ำสุดที่ 1.48 บาท ด้วยมูลค่าการซื้อขาย 35.24 ล้านบาท

โดยก่อนหน้านี้นายเกรียงศักดิ์ บัวนุ่ม ประธานกรรมการบริหาร WGE เปิดเผยว่า บริษัทฯยังคงเดินหน้าขยายธุรกิจอย่างต่อเนื่อง ล่าสุดได้ดำเนินการสร้างโรงงานผลิตชิ้นส่วนคอนกรีตสำเร็จรูป (Precast Concrete) บนเนื้อที่ 14 ไร่ ในจังหวัดปทุมธานี เพื่อรองรับอุตสาหกรรมรับเหมาก่อสร้างฟื้นตัว ซึ่งจะช่วยเพิ่มศักยภาพในการรับงานให้ได้มากยิ่งขึ้น อย่างไรดีบริษัทฯ ยังคงเดินหน้ายื่นประมูลงานใหม่ทั้งภาครัฐและเอกชน มูลค่าไม่ต่ำกว่า 8,000 ล้านบาท ทำให้คาดว่าผลประกอบการปีนี้จะเติบโตได้อย่างโดดเด่น
ด้านผลการดำเนินงานไตรมาส 1/2565 บริษัทมีกำไรสุทธิ 15.19 ล้านบาท เพิ่มขึ้นจากงวดเดียวกันของปีก่อนที่มีผลขาดทุนสุทธิ 17.32 ล้านบาท ขณะที่มีรายได้รวม 515.84 ล้านบาท เพิ่มขึ้น 257.99% จากงวดเดียวกันของปีก่อนที่มีรายได้รวม 144.09 ล้านบาท ขณะเดียวกันมีประสิทธิภาพในการควบคุมต้นทุนค่าใช้จ่าย ยังคงทำได้ดี ส่งผลให้ความสามารถในการทำกำไรเพิ่มขึ้น โดยอัตรากำไรขั้นต้นอยู่ที่ระดับ 8.70% ลุ้นผลงานไตรมาส 2/2565 โตต่อเนื่อง